杨万里
新酒歌
酸酒齐汤犹可尝，甜酒蜜汁不可当。
老夫出奇酿二缸，生民以来无杜康。
桂子香，清无底，
此米不是云安米，此水秪是建邺水。
瓮头一日遶数巡，自候酒熟不倩人。
松槽葛囊才上榨，老夫脱帽先尝新。
初愁酒带官壶味，一杯径到天地外。
忽然王山倒瓮边，只觉剑鋩割肠里。
度撰酒法不是侬，此法来自太虚中。
酒经一卷偶拾得，一洗万古甜酒空。
酒徒若要尝侬酒，先挽天河濯渠手。
却来举杯一中之，换君仙骨君不知。